Ego Manasses Dei gratia Lingonensis Episcopus, notum facio uniuersis quod Guido dominus Tilicastri, intuitu Dei, et ob remedium animae suae et praedecessorum, libere et absque ulla retentione, dedit et concessit fratribus Domus de Tilicastro, intra ambitum murorum ipsius castri, sub capella sua, terram ad construendum cellarium unum. Hoc laudauerunt Margareta uxor eius et Hugo filius eius. Testes sunt magister Hunaudus et magister Uerduinus et Paris presbiter, Jacobus, miles, Vuillermus de Coil, Guido monachus, miles Pes de Ferro, tandem praepositus Theobaldus. Actum anno Incarnationis Verbi millesimo centesimo octogesimo sexto.